**ΑΡΧΗ ΨΗΦΙΑΚΗΣ ΑΣΦΑΛΕΙΑΣ ΚΑΙ ΕΘΝΙΚΟ CSIRT**

**ΕΠΕΞΗΓΗΜΑΤΙΚΟ ΣΗΜΕΙΩΜΑ-ΕΣΟΔΑ**

Η Αρχή Ψηφιακής Ασφάλειας έχει έσοδα από υπηρεσίες προς τρίτους (άλλες κρατικές υπηρεσίες), από χορηγίες, από συγχρηματοδοτούμενα προγράμματα και από διοικητικά τέλη. Επεξήγηση των σχετικών προνοιών δίδεται πιο κάτω.

**Άρθρο 01650 «Άλλα έσοδα μη άλλως κατατάξιμα» - 2022 : €8,412,512, 2023: €7,229,962, 2024: €6,635,245**

Από το 2021 η ΑΨΑ οφείλει να εισπράττει διοικητικά τέλη για την κάλυψη των δαπανών της, από τους φορείς διαχείρισης κρίσιμων υποδομών πληροφοριών, σύμφωνα με τις πρόνοιες του Νόμου 89(Ι)2020. Η μεθοδολογία υπολογισμού των διοικητικών τελών καθορίζεται με Κανονισμούς που εγκρίνονται από τη Βουλή των Αντιπροσώπων (Κ.Δ.Π 359/2020), και εφαρμόζει αλγόριθμο ο οποίος να βασίζεται σε τρία επίπεδα ανάλυσης (δηλ. τομέας, υποδομή και επίπεδο κρισιμότητας), για να υπολογιστεί η συνεισφορά κάθε φορέα διαχείρισης κρίσιμης υποδομής. Η είσπραξη διοικητικών τελών έχει σκοπό τη διασφάλιση της οικονομικής ανεξαρτησίας της Αρχής Ψηφιακής Ασφάλειας και την αποδοτική και αποτελεσματική λειτουργία της υπηρεσίας.

**Άρθρο 01752 «Έσοδα από συγχρηματοδοτούμενα προγράμματα» - 2022: €57,466, 2023: €500,000, 2024: €592,769**

Η Αρχή Ψηφιακής Ασφάλειας συμμετέχει σε Ευρωπαϊκά συγχρηματοδοτούμενα προγράμματα από τα οποία έχει πρόσθετα έσοδα.

**Άρθρο 01923 «Εκτέλεση έργων για άλλα τμήματα/Υπουργεία**»

Το συνολικό ποσό που προβλέπεται να ληφθεί για τα επόμενα έτη ανέρχεται για το έτος 2022: €6,597,500 για το έτος 2023: €2,599,500, για 2024: €3,148,000. Περιλαμβάνει έσοδα από κρατικούς φορείς για τους οποίους η ΑΨΑ αναλαμβάνει την υλοποίηση δράσεων της Στρατηγικής Κυβερνοασφάλειας της Κυπριακής Δημοκρατίας. Αντίστοιχα ποσά περιλαμβάνονται και στον προϋπολογισμό δαπανών (αγορά υπηρεσιών και αγορά εξοπλισμού). Τα συγκεκριμένα έσοδα κατανέμονται στο προϋπολογισμό δαπανών όπως φαίνεται στον Πίνακα Αγοράς Υπηρεσιών Στρατηγικής Κυβερνοασφάλειας της Κυπριακής Δημοκρατίας και στον Πίνακας Αγοράς Εξοπλισμού Στρατηγικής Κυβερνοασφάλειας της Κυπριακής Δημοκρατίας που περιλαμβάνονται στο επεξηγηματικό σημείωμα του προϋπολογισμού δαπανών.

Σημειώνεται ότι, κατά τα προηγούμενα έτη (2019-2021) στο εν λόγω άρθρο περιλήφθηκαν έσοδα για έργα που έχει αναλάβει η ΑΨΑ προς όφελος άλλων κρατικών υπηρεσιών (Έργα ΥΠΕΞ και ΥΠΑΜ), τα οποία όμως συνεχίζονται και αναμένεται να ολοκληρωθούν εντός του 2022. Συγκεκριμένα, από προηγούμενα έτη η Αρχή Ψηφιακής Ασφάλειας είχε εισπράξει έσοδα ύψους €1,000,000 το 2019 και €600,000 το 2020 για το έργο ανάπτυξης υποδομών κυβερνοάμυνας για το Υπουργείο Άμυνας που ξεκίνησε το 2019 και επεκτείνεται και το 2022. Ως εκ τούτου, οι δαπάνες που αφορούν στο συγκεκριμένο έργο για το 2022, ύψους €840.000 θα καλυφθούν από το αποθεματικό της Αρχής . Επίσης η Αρχή είχε εισπράξει έσοδα ύψους €556,920 το 2020 και €244,545 το 2021, για το έργο ανάπτυξης υποδομών κυβερνοασφάλειας για το Υπουργείο Εξωτερικών που ξεκίνησε το 2020 και θα ολοκληρωθεί το 2022. Αντίστοιχα, οι δαπάνες που αναμένεται να γίνουν για το έργο αυτό εντός του 2022, ύψους €674,100 , θα καλυφθούν από το αποθεματικό αφού έχουν ήδη εισπραχθεί.